ACC คาด Q2/59 เติบโตสวย หลังเข้าซื้อโซลาร์ฟาร์มมูลค่า 290 ลบ.
ACC คาด Q2/59 เติบโตสวย หลังเข้าซื้อโซลาร์ฟาร์มมูลค่า 290 ลบ.
16 มิ.ย. 2559

นายยุทธนา แต่ปางทอง กรรมการผู้จัดการ บริษัท แอดวานซ์ คอนเนคชั่น คอร์ปอเรชั่น จำกัด (มหาชน) หรือ ACC เปิดเผยว่า บริษัทคาดว่าแนวโน้มรายได้และกำไรของบริษัทในช่วงไตรมาส 2/59 และภาพรวมในปีนี้เติบโตอย่างมีนัยสำคัญ หลังเข้าซื้อโครงการโซลาร์ฟาร์มในจังหวัดสระบุรี ขนาดกำลังการผลิต 5.5 เมกะวัตต์ ของกลุ่มบริษัทสระบุรีโปรเจค มูลค่า 290 ล้านบาท ขณะที่โครงการดังกล่าวได้มีการจ่ายไฟฟ้าเชิงพาณิชย์ (COD) แล้ว
โดยโซลาร์ฟาร์มดังกล่าวมีสัญญาขายไฟให้กับการไฟฟ้าส่วนภูมิภาค (กฟภ.) ในระบบ Adder เป็นเวลา 10 ปี ซึ่งโดยเฉลี่ยจะมีรายได้จากการประมาณการขายไฟฟ้าประมาณ 95-100 ล้านบาท/ปี และมีกำไรประมาณ 33-36 ล้านบาท/ปี
ทั้งนี้ การเข้าลงทุนโซลาร์ฟาร์มในจังหวัดสระบุรีในครั้งนี้ ถือว่าเป็นไปตามแผนงานของบริษัทที่ได้ขยายไลน์ธุรกิจเข้าสู่ธุรกิจพลังงานทดแทน โดยในช่วงปลายปี 58 บริษัทได้เข้าลงทุนโครงการโซลาร์รูฟท็อปกำลังการผลิต 2.5 เมกะวัตต์ (MW) ผ่านการเข้าไปถือหุ้นบริษัท 105 โซล่า เพาเวอร์ จำกัด บริษัทย่อยของ บมจ.สวนอุตสาหกรรม วินโคสท์ (WIN) โดย ACC เข้าไปถือหุ้นในสัดส่วน 51%  ซึ่งโครงการได้ COD ไปแล้ว 1 เมกะวัตต์ ในช่วงกลางปี 58 และเตรียม COD อีก 1.5 เมกะวัตต์ ภายในครึ่งปีแรกของปี 59 ซึ่งจะผลักดันให้ ACC มีกำลังการผลิตโรงไฟฟ้าโครงการโซลาร์ฟาร์ม และโซลาร์รูฟท็อป จำนวน 8 เมกะวัตต์
 
 